Document ID: 32004D0781

KOMISSION PÄÄTÖS,
tehty 18 päivänä marraskuuta 2004,
toimenpiteistä, joilla kielletään tiettyjä ftalaatteja sisältävien, pehmeästä PVC:stä valmistettujen, alle kolmivuotiaiden lasten suuhun pantavaksi tarkoitettujen lelujen ja lastentarvikkeiden markkinoille saattaminen, tehdyn päätöksen 1999/815/EY muuttamisesta
(tiedoksiannettu numerolla K(2004) 4403)
(ETA:n kannalta merkityksellinen teksti)
(2004/781/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yleisestä tuoteturvallisuudesta 3 päivänä joulukuuta 2001 annetun Euroopan parlamentin ja neuvoston direktiivin 2001/95/EY (1) ja erityisesti sen 13 artiklan 2 kohdan,
sekä katsoo seuraavaa:
(1)
Komissio teki 7 päivänä joulukuuta 1999 direktiivin 92/59/ETY (2) 9 artiklan nojalla päätöksen 1999/815/EY (3), jolla edellytetään jäsenvaltioiden kieltävän yhtä tai useampaa seuraavista aineista: di-isononyyliftalaattia (DINP), di(2-etyyliheksyyli)ftalaattia (DEHP), dibutyyliftalaattia (DBP), di-isodekyyliftalaattia (DIDP), di-n-oktyyliftalaattia (DNOP) ja butyylibentsyyliftalaattia (BBP) sisältävien, pehmeästä PVC:stä valmistettujen, alle kolmivuotiaiden lasten suuhun pantavaksi tarkoitettujen lelujen ja lastentarvikkeiden markkinoille saattaminen.
(2)
Päätöksen 1999/815/EY voimassaoloaika rajattiin direktiivin 92/59/ETY 11 artiklan 2 kohdan mukaisesti kolmeen kuukauteen. Päätöksen voimassaoloajan piti näin ollen päättyä 8 päivänä maaliskuuta 2000.
(3)
Kun päätös 1999/815/EY tehtiin, sen voimassaoloaikaa katsottiin voitavan tarvittaessa pidentää. Päätöksen 1999/815/EY mukaisesti säädettyjen toimenpiteiden voimassaoloaikaa pidennettiin useilla päätöksillä kolmen tai kuuden kuukauden jaksoiksi kerrallaan, viimeisen kerran kolmen kuukauden jaksoksi, ja voimassaoloaika päättyy 20 päivänä marraskuuta 2004.
(4)
Ftalaattien siirtymiseen liittyvien testimenetelmien validoinnin, korvaavien aineiden turvallisuuden arvioinnin ja kyseisten ftalaattien laajan riskinarvioinnin osalta on tapahtunut edistystä olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93/EY (4) puitteissa. Parlamentti ja neuvosto harkitsevat pysyviä toimenpiteitä kyseisten tuotteiden aiheuttamien vaarojen käsittelemiseksi, mutta asiaa koskevien neuvottelujen saamiseksi loppuun tarvitaan lisää aikaa erityisesti, jotta voidaan ottaa huomioon kaikki uusi tieteellinen kehitys.
(5)
Odotettaessa, että parlamentti ja neuvosto hyväksyvät pysyvät toimenpiteet ja että vastaavat täytäntöönpanotoimenpiteet tulevat voimaan jäsenvaltioissa, ja koska syyt, jotka johtivat päätöksen 1999/815/EY ja sen voimassaoloajan pidentämisten tekemiseen, ovat yhä olemassa, kyseisten tuotteiden markkinoille saattamiseen liittyvä kielto on pidettävä edelleen voimassa.
(6)
Jotkin jäsenvaltiot ovat panneet päätöksen 1999/815/EY täytäntöön 20 päivään marraskuuta 2004 asti sovellettavilla toimenpiteillä. Siksi on tarpeen varmistaa, että näiden toimenpiteiden voimassaoloaikaa pidennetään.
(7)
Päätöksen 1999/815/EY voimassaoloaikaa on tämän vuoksi pidennettävä, jotta varmistetaan, että kyseisessä päätöksessä säädetty kielto pysyy voimassa kaikissa jäsenvaltioissa.
(8)
Direktiivillä 2001/95/EY on kumottu ja korvattu 15 päivänä tammikuuta 2004 annettu direktiivi 92/59/EY; sen 13 artiklan 2 kohdassa säädetään, että komission päätökset, joissa edellytetään jäsenvaltioiden toteuttavan toimenpiteitä tiettyjen tuotteiden aiheuttamien vakavien vaarojen ehkäisemiseksi, ovat voimassa enintään yhden vuoden, ja niiden voimassaoloa voidaan jatkaa enintään yhdellä vuodella kerrallaan. On aiheellista jatkaa päätöksen 1999/815/EY voimassaoloaikaa kymmenellä kuukaudella, jotta olisi riittävästi aikaa hyväksyä ja panna täytäntöön johdanto-osan 5 kappaleessa tarkoitetut pysyvät toimenpiteet.
(9)
Tässä päätöksessä säädetyt toimenpiteet ovat direktiivin 2001/95/EY 15 artiklan nojalla perustetun komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 1999/815/EY 5 artiklassa sanat ”20 päivään marraskuuta 2004” sanoilla ”20 päivään syyskuuta 2005”.
2 artikla
Jäsenvaltioiden on välittömästi toteutettava tämän päätöksen noudattamiseksi tarvittavat toimenpiteet ja julkaistava ne. Niiden on ilmoitettava tästä komissiolle viipymättä.
3 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä marraskuuta 2004.

Labels: 3
0
1
20